ગુજરાતના નાયબ મુખ્યમંત્રી એક સપ્તાહ સુધી ચીફ મિનિસ્ટરના રોલમાં છે. આમ પણ તેઓ નાયબ મુખ્યમંત્રી અને નાણામંત્રી હોવાથી તેમના માથે કાર્યબોજ વધારે છે તેથી સરકારે બે પ્રવક્તા રાખવાની જરૂર છે. નરેન્દ્ર મોદી હતા ત્યારે સરકારમાં બે પ્રવક્તા હતા. સરકારના પ્રવક્તા મંત્રી તરીકે તત્કાલિન આરોગ્યમંત્રી જયનારાયણ વ્યાસ અને ઉર્જામંત્રી સૌરભ પટેલ એમ બે પોસ્ટ હતી. નવી સરકારમાં રૂપાણીએ એકમાત્ર નિતીન પટેલને પ્રવક્તા બનાવ્યા છે. નિતીનભાઇ નાણા ઉપરાંત આરોગ્ય અને માર્ગ-મકાન વિભાગનો વધારાનો હવાલો પણ સંભાળે છે. તેમની ચેમ્બરમાં મુલાકાતીઓનો ધસારો જોતાં સરકારમાં બીજા પ્રવક્તા મંત્રીની આવશક્યતા ઉભી થઇ છે. રૂપાણી સરકારમાં પ્રદીપસિંહ જાડેજા અને ભૂપેન્દ્રસિંહ ચૂડાસમા પ્રવક્તાનો રોલ નિભાવી શકે છે. આ ઉપરાંત કૌશિક પટેલ મિડીયા ફ્રેન્ડલી છે. તેમને પણ પ્રવક્તા બનાવી શકાય છે. હાલ મોદી સરકારમાં ત્રણથી ચાર મંત્રીઓ પ્રવક્તાના રોલમાં આવે છે. ગુજરાત સરકાર પણ બે પ્રવક્તા તો રાખી શકે છે.